BRATISLAVA. Veriaci Reformovaného kresťanského zboru (kalvínskeho) v Bratislave si v tomto roku pripomenuli významnú udalosť - 100. výročie posviacky kalvínskeho chrámu na terajšom Námestí SNP v centre Bratislavy.
Dejiny výstavby tohto chrámu a udalosti, ktoré tomu predchádzali, približuje čitateľom publikácia s názvom Stavebné dejiny kalvínskeho kostola v Bratislave (1895-1913), ktorá vyšla pri príležitosti významného výročia.
Autorom knihy je Peter Buday, redigoval ju Imrich Peres, vedúci duchovný Reformovaného kresťanského zboru v Bratislave, ktorý je aj jedným z recenzentov publikácie. Vydavateľom je Reformovaná kresťanská cirkev na Slovensku, knihu vytlačili v dunajskostredskej spoločnosti Valeur.
Prvý vlastný chrám
Ako uviedol pre TASR Imrich Peres, kalvínsky kostol v Bratislave bol postavený za jeden rok, jeho základy položili v roku 2012 a v októbri 1913 ho posvätili. Reformovaný kresťanský zbor v Bratislave pôsobil od roku 1894, nemal však vlastný chrám. Veriaci sa v minulosti stretávali v terajšom Malom evanjelickom kostole na Panenskej ulici.
O výstavbu kalvínskeho kostola sa zaslúžili mnohí dobrodinci, konali sa finančné zbierky veriacich, benefičné akcie, pomohli aj pôžičky. Významnú úlohu zohral duchovný Elemér Balogh a ďalšie osobnosti, pripomenul Peres. Ako dodal, pri svojom vzniku mal Reformovaný kresťanský zbor v Bratislave asi 1200 členov, v súčasnosti ho tvorí okolo 2000 veriacich.
Pri príležitosti 100. výročia kalvínskeho chrámu sa konali slávnostné bohoslužby za účasti biskupa Reformovanej kresťanskej cirkvi (RKC) Ladislava Fazekaša a ďalších hostí.
Okrem už spomínanej publikácie o stavebných dejinách kalvínskeho kostola vyšla v tomto roku aj brožúra v anglickom jazyku o histórii Reformovaného kresťanského zboru v Bratislave, ktorej autorom je Imrich Peres.
Pomoc druhým
Reformovaný kresťanský zbor je dvojjazyčný, jeho členmi sú maďarskí i slovenskí veriaci a bohoslužby sa konajú v slovenskom a maďarskom jazyku. Začiatkom januára 2014 uplynie desať rokov služby Imricha Peresa a jeho manželky Zuzany v tomto zbore.
Členovia Reformovaného zboru v súčasnom adventnom období okrem modlitieb a duchovnej prípravy na Vianoce už tradične venujú pozornosť ľuďom, ktorí potrebujú pomoc.
Na budúcu, štvrtú adventnú nedeľu sa uskutoční detský program s duchovnou a kultúrnou časťou a odovzdávaním darčekov.
V čase adventu sa koná v cirkevnom zbore aj tradičná zbierka teplého šatstva, trvanlivých potravín a toaletných potrieb pre bezdomovcov. Každoročne v zbore pripravujú okolo 200 balíčkov, ktoré na Štedrý deň v spolupráci s neziskovou organizáciou Depaul Slovensko distribuujú bezdomovcom v Bratislave.